SKRIFTLIG FORESPØRGSEL P-0261/00

af Mark Watts (PSE) til Kommissionen

(2. februar 2000)

Om: Slagtning af får ved Eid-el-Kabir-festivalen

Hvert år foretages der som led i Eid-el-Kabir-festivalen i Frankrig udendørs slagtning af titusindvis af får efter religiøse ritus. Dette strider mod Rådets direktiv 93/119/EF(1)om beskyttelse af dyr på slagte- eller aflivningstidspunktet, som udtrykkeligt forbyder udendørs slagtning efter religiøse ritus.

Kommissionen har af dyreværnsorganisationer fået forelagt filmoptagelser, hvoraf det ikke alene fremgår, at slagtningen finder sted udendørs, men også at fårene ofte udsættes for en hårdhændet og grusom behandling inden slagtning. De bliver trukket ved det ene forben, båret med hovedet nedad, transporteret i trillebør, og ofte har de fået bundet for- og bagben sammen. Dette er alt sammen i modstrid med artikel 3 i ovennævnte direktiv.

Hvilke skridt agter Kommissionen at tage for at sikre, at EU-retten overholdes ved dette års Eid-el-Kabir-festival? Har den til hensigt i medfør af EF-traktatens artikel 226 at indlede traktatbrudsprocedure mod Frankrig for manglende håndhævelse af Rådets direktiv 93/119/EF på fransk territorium?

(1) EFT L 340 af 31.12.1993, s. 21.

Svar afgivet på Kommissionens vegne af David Byrne

(29. februar 2000)

Kommissionen er bekendt med behandlingen af dyr under Eid-el-Kabir-festivalen i Frankrig. Den utilstrækkelige slagterikapacitet i visse byområder i Frankrig er øjensynligt en af årsagerne til de betragtninger, som er gjort med hensyn til behandlingen af dyr under festivalen.

Der bør sondres mellem de problemer, der opstår på grund af mangel på slagterikapacitet, og dem, der er knyttet til den måde, som dyr behandles på i fangenskab, og når de aflives. Kommissionen vil bifalde enhver indsats fra de franske myndigheders side for at finde en løsning på problemet vedrørende slagterikapacitet. Kommissionen gør dog opmærksom på, at den ikke kan acceptere behandling af dyr, som påfører dem lidelser under fangenskab, og når de aflives.

Medlemsstaterne har ansvar for gennemførelsen af Fællesskabets forskrifter vedrørende slagtning og aflivning af dyr i overensstemmelse med bestemmelserne i Rådets direktiv 93/119/EF af 22. december 1993 om beskyttelse af dyr på slagte- eller aflivningstidspunktet.

Kommissionen har kontaktet de franske myndigheder for at give dem lejlighed til at reagere på de forskellige klager, som Kommissionen har modtaget vedrørende behandling af dyr. De franske myndigheder har meddelt Kommissionen, at de af hensyn til den offentlige orden og sundhed har fundet det nødvendigt at udpege særlige områder uden for slagterier specifikt med henblik på festivalen.

De franske myndigheder har for nylig taget initiativ til at inddrage de muslimske kulturgrupper mere bredt i drøftelserne om dette emne for at forbedre situationen og nå frem til bedre dyrevelfærd og hygiejneforhold. De franske myndigheder har understreget, at der skal gøres fremskridt gennem høringer og konsensus.

Kommissionen har fuld forståelse for, at dette emne er følsomt, og at det i visse områder i Frankrig skaber alvorlige problemer for de franske myndigheder. Den må på den anden side gøre opmærksom på, at manglende overholdelse af de grundlæggende bestemmelser i direktiv 93/119/EØF og de relevante EF-sundhedsbestemmelserne udgør en alvorlig overtrædelse af fællesskabsretten. Kommissionen genoptager derfor sagen med henblik på muligvis at indlede overtrædelsesprocedure i overensstemmelse med EF-traktatens artikel 226 (tidl. artikel 169).